Kim Chen Namning jasadini olib ketish majburiyati shaxsan uning yaqinlari zimmasiga yuklandi

Shimoliy Koreya prezidentining Malayziyada halok bo‘lgan akasi Kim Chen Namning oila a'zolari uning tanasini olib ketish uchun shaxsan tashrif buyurishlari kerak bo‘ladi. Mazkur talabni bajarish uchun marhumning qarindoshlarida ikki hafta vaqt bor. Bu haqida Ryonxap agentligi Malayziya politsiyasi vakillari bergan ma'lumotga asoslanib, xabar berdi. 
Bundan avval tergov Kim Chen Namga suiqasd qilgan gumondorlarni aniqlagani hamda ularning KXDR fuqarolari ekani ma'lum qilingan edi. Gumondorlarning barchasi diplomatik emas, oddiy pasport sohiblari bo‘lgan. Politsiya ma'lumotiga ko‘ra, ular Malayziyaga turli vaqtlarda parvoz qilgan bo‘lsa-da, mamlakatni bir kunda, ya'ni Kim Chen Namning o‘limi kuni tark etishgan. Tergov ularning qaysi yo‘nalishda uchib ketganini oshkor qilishni istamadi. Malayziya politsiyasi ularni qo‘lga olish uchun Interpol bilan hamkorlik qilmoqda. 
KXDR rahbarining akasi aynan nima sababdan hayotdan ko‘z yumgani  ekspirtiza natijalaridan keyin ma'lum bo‘ladi. Taxminlarga ko‘ra, Kim Chen Nam zaharlangan. Tergov jasadning hanuz "rasman tan olinmagani"ni ta'kidlab, uning yaqinlarini jarayonga hamkorlik qilishga chaqirgan. 
Kim Chen Nam 13 fevral kuni oilasi yoniga, Makaoga yo‘l olgan vaqtida hayotdan ko‘z yumgan. Tergovchilar suiqasdning voqea joyidan yashirinishga ulgurgan ikki ayol tomonidan uyushtirilganini taxmin qilishmoqda.